Jehan, duc de Bourgoingne, conte de Nevers, et baron de Donzy; à tous ceulx qui ces présentes lettres verront, salut. Savoir faisons, que comme pour recevoir et recueillir plus grandement et plus honorablement les prélaz, barons, et autres gens d’église et séculiers, qui ce lundy prouchain, seront aux obsèques de feu nostre très-chier seigneur et père, cui Dieu perdoine, nous avons entention au plaisir de nostre Seigneur, d’aler, et lors entrer en notre ville de Dijon: auquel jour, tant pour ce que l’office sera long, comme pour la presse des gens qui y seront, nous ne pourrions bonnement faire le serement que noz predécesseurs ducs de Bourgoingne, ont accoustumé de faire à leur première et nouvelle entrée en notredite ville, selon les previleges et libertez d’icelle: Nous qui voulons garder et maintenir lesdits privileges de nostre dite ville, voulons, et aux Maire et eschevins d’icelle avons octroyé et accordé, octroyons et accordons par ces présentes, que l’entrée que nous ferons à iceluy jour en nostre dite ville, sans jurer leurs priviléges, comme dict est, ne leur soit, ou tourne à aulcun préjudice, ne en diminution de leurs dits privileges. En tesmoing de ce, nous avons faict mettre nostre scel à ces présentes. Donné à Chanceaulx le XIIIe jour de juing, l’an de grâce mil quatre cent et quatre. § Par Monseigneur le Duc, LENGRET.